Teinipojat tappoivat kissan pahoinpitelemällä ja ampumalla – tappo videoitiin ja kissa heitettiin lopuksi jokeen

Käräjäoikeus tuomitsi pojat sakkoihin eläinsuojelurikoksesta ja vanhemmat yllytyksestä siihen.

Oulun käräjäoikeus on tuominnut kolme teinipoikaa eläinsuojelurikoksesta sakkoihin. Kahden pojan vanhemmat saivat sakkotuomiot yllytyksestä eläinsuojelurikokseen.

Kaksi alaikäistä teiniä tuomittiin 30 päiväsakkoon nuorena henkilönä tehdystä eläinsuojelurikoksesta. 19-vuotias nuori mies sai 50 päiväsakkoa eläinsuojelurikoksesta. Äiti ja isä tuomittiin 50 päiväsakkoon yllytyksestä eläinsuojelurikokseen. Isän tuloilla sakkoa kertyi noin tuhat euroa ja äidin tuloilla noin 300 euroa.

Kissan kiusaaminen ja tappo tapahtuivat tammikuussa Pohjois-Pohjanmaalla. Teinit olivat tekohetkellä 16-, 17- ja 19-vuotiaita. He ovat oikeuden mukaan yhdessä tahallaan pahoinpitelemällä tai muuten eläinsuojelulain ja sen nojalla annettujen säännösten vastaisesti kohdelleet eläintä julmasti, aiheuttaen sille tarpeetonta kärsimystä, kipua ja tuskaa.

16- ja 17-vuotiaiden poikien vanhemmat ovat tuomion mukaan taivuttaneet pojat kyseiseen tekoon. Vanhemmat ovat sopineen yhdessä alaikäisten lastensa kanssa perheen kissan lopettamisesta.

– Pojat ovat myöhemmin yhdessä pahoinpidelleet kissaa heittämällä sen lumihankeen, heittämällä lunta sen päälle ja ampumalla pakenevaa kissaa kaksi kertaa pienoispistoolilla tai muulla vastaavalla ampuma-aseella pään alueelle. Tapahtuma on myös videoitu ja kyseistä videota jaettu muille henkilöille, oikeus toteaa.

Oikeuden mielestä kissaa ei ole ennen ampumista pidetty tilanteessa kiinni eikä sen liikkumista ole rajoitettu. Kissaa ei ole lopetettu eläinsuojelulain vaatimalla tavalla mahdollisimman nopeasti ja kivuttomasti sen lopetukseen soveltuvalla menetelmällä ja tekniikalla.

Nuorilla ei ole kenelläkään ollut käräjäoikeuden mielestä riittäviä tietoja tai taitoja kissan lopetusmenetelmään tai -tekniikkaan. Vanhemmat ovat antaneet vaativan lopetustehtävän alaikäisille lapsilleen varmistumatta millään tavoin siitä, että he tähän kykenevät. Kissa ei ole ollut sairas.

– Ampumisen seurauksena kissa ei kuollut välittömästi vaan sätki voimakkaasti ainakin 30 sekunnin ajan, joten teko on aiheuttanut kissalle tarpeetonta kipua, tuskaa ja kärsimystä. Kissaa ei ole myöskään ampumisen jälkeen lopetettu eläinsuojelulain vaatimalla tavalla mahdollisimman nopeasti ja kivuttomasti sen lopetukseen soveltuvalla menetelmällä ja tekniikalla.

Kissa on hävitetty teon jälkeen Pyhäjokeen eikä ole varmuutta siitä, että se on edes kuollut ennen tätä toimenpidettä.

Juttua on päivitetty kauttaaltaan 11.11.2019 klo 15.40 käräjäoikeuden antaman tuomion jälkeen.